Egedal Kirke
Egedal Kirke er en kirke i Karlebo Sogn, der ligger sydvestligt i Kokkedal.
Kirken har ingen kirkegård, men er i stedet omgivet af grønne arealer. Der er indkørsel til kirken fra nord.
Kirken er opført i 1990 efter tegninger af arkitektfirmaet Fogh & Følner. Den udgøres af to fløje mod nord og syd, som mod vest forbindes af en forhalsbygning, der også indeholder kirkens klokketårn. Sydfløjen indeholder selve kirkesalen, og den anden huser menighedslokaler. Alle bygningsdele er opført i rødgule teglsten med bånd af dekorative, hvidglaserede sten langs alle facader.
Indvendigt præges kirkerummet af sit enkle indtryk med hvidkalkede vægge, loftet, der skråner mod nord samt det lyse inventar i ubemalet træ. Lysindfaldet i kirken kommer fra fire smalle vinduespartier, hvoraf de to er næsten 11 meter høje.
Kirkens inventar præges af moderne, rene linjer.
Alteret og det gyldne kors ophængt derover er udført af guldsmeden Bent Exner, hvilket også gør sig gældende for altersølvet og døbefonten.
I kirken hænger et kirkeskib, som er en model af handelsskibet "Karlebo Ege", som var bygget på Thurø i år 1900 og havde hjemsted i Nivå.
Orgelet er bygget af Gunnar Husted i 2003 og har 11 stemmer.